*Projekts*

**Saeimas Ilgtspējīgas attīstības komisijas**

**Informācijas tehnoloģiju un inovatīvās uzņēmējdarbības**

**apakškomisijai**

Atsaucoties uz Ministru prezidenta A. K. Kariņa 2019.gada 23.septembra rezolūciju Nr. 90/TA-1753, lai izpildītu Saeimas Ilgtspējīgas attīstības komisijas Informācijas tehnoloģiju un inovatīvās uzņēmējdarbības apakškomisijas (turpmāk - Apakškomisijas) 2019.gada 18.septembra vēstulē Nr. 142.9/17/1-2-13/19 doto uzdevumu Ekonomikas ministrijai, informēju par sekojošo.

Uzklausot uzaicināto pušu viedokļus Apakškomisijas 2019.gada 9.septembra sēdē, Ekonomikas ministrijai tika uzdots sagatavot grozījumus 2017.gada 7.februāra Ministru kabineta noteikumos Nr. 74 “Jaunuzņēmumu atbalsta programmu pieteikšanas un administrēšanas kārtība” (turpmāk – MK noteikumi Nr. 74) attiecībā uz tiesību normām, kas nosaka riska kapitāla investoru kvalifikācijas nosacījumus biznesa eņģeļu investīciju gadījumā.

Spēkā esošie MK noteikumi Nr. 74 6.4. un 6.5.apakšpunkti liedz potenciāliem atbalsta saņēmējiem (vismaz 12 uzņēmumiem) kvalificēties Jaunuzņēmumu likumā noteiktajam atbalstam. Minētā prasība par dalību kādā no Eiropas Savienības vai Eiropas Ekonomikas zonas valsts atbalsta programmām riska kapitāla jomā šobrīd nav piemērojama, jo nedz Latvijā, nedz kaimiņvalstīs šādas programmas vairs nepastāv. Līdz ar to tiek radīti nelabvēli apstākļi tādiem jaunuzņēmumiem, kas saņēmuši agrīnas stadijas riska kapitāla ieguldījumus no biznesa eņģeļiem Likumā norādītajā apmērā, tomēr nevar kvalificēties likuma atbalstam, līdz ar to tiek apdraudēta to darbība, nodarot iespējamus zaudējumus Latvijas ekonomikai.

Informējam, ka Ekonomikas ministrija ir sagatavojusi grozījumus MK noteikumos Nr. 74, kas 2019.gada 27.septembrī, 16.oktobrī un 29.oktobrī nosūtīti saskaņošanai Finanšu ministrijai un Tieslietu ministrijai. Visi atzinumos sniegtie iebildumi ņemti vērā un veikti precizējumi noteikumu projektā un tā sākotnējās ietekmes novērtējuma ziņojumā (anotācijā). Pēc atzinumu saņemšanas 2009.gada 7.aprīļa Ministru kabineta noteikumu Nr.300 “Ministru kabineta kārtības rullis” 164.3 apakšpunktā noteiktajā kārtībā, saskaņotais projekts tiks iesniegts Valsts kancelejā izskatīšanai Ministru kabineta sēdē.

Ministru prezidents A.K.Kariņš

Ekonomikas ministrs R.Nemiro